KIRJALLINEN KYSYMYS P-2298/99

esittäjä(t): Elisa Damião (PSE) komissiolle

(29. marraskuuta 1999)

Aihe: Tekstiiliteollisuuden tulevaisuus Euroopan unionissa

Tekstiiliteollisuus, joka työllistää noin 2,5 miljoonaa henkilöä jäsenvaltioissa, on Euroopan unionin tärkein vientiala 180 miljardin ecun osuudellaan. Viimeisen kymmenen vuoden aikana tekstiilialan tuotanto on laskenut noin 10 prosenttia, ja Euratexin mukaan alalta on hävinnyt lähes miljoona työpaikkaa samana aikana. Tämä tilanne johtuu halpatuonnista.

Vuodesta 1997 lähtien alaa on vaivannut vakava kriisi ja vuotuiset kasvua osoittavat luvut ovat olleet negatiivisia, alhaisimmillaan 3,3 % vuonna 1999. Tilanteen arvioidaan korjaantuvan hitaasti (+ 2,7 % vuonna 2000).

Komission jäsen Pascal Lamy on tutkinut muiden alojen, kuten maatalousalan tilannetta, selvittääkseen tarvetta toteuttaa Euroopan unionin toimia näillä aloilla. Näin ollen tiedustelisin, mitä toimia komissio aikoo toteuttaa tämän EU:lle erittäin tärkeän alan hyväksi, erityisesti seuraavissa kysymyksissä:

- Maailman kauppajärjestössä käytyihin neuvotteluihin liittyviä Uruguayn kierroksen päätöksiä ei ole pantu täytäntöön asianmukaisesti, mistä on aiheutunut haittaa täysin tekstiiliteollisuudesta riippuvaisille alueille;

- sellaisen merkin käyttöönoton edistäminen, joka takaa kuluttajille, että tuote on valmistettu työntekijöiden oikeudet huomioonottavissa yrityksissä, ja jonka avulla edistetään tasavertaista ja kestävää kehitystä WTO:n jäsenmaissa sekä teollis- ja tekijänoikeuksien suojaamista; tämä kaikki edellyttää petosten torjumista niin tällä kuin muillakin aloilla.

Pascal Lamyn komission puolesta antama vastaus

(20. joulukuuta 1999)

Komissio on hyvin perillä yhteisön tekstiili- ja vaatetusteollisuuden kokemista vaikeuksista. Maailman kauppajärjestön (WTO) tekstiili- ja vaatetussopimuksen tultua voimaan on alkanut asteittainen kaupan vapauttaminen, joka tulee johtamaan määrällisten tuontirajoitusten täydelliseen poistamiseen WTO:n jäsenten kesken 1. tammikuuta 2005 mennessä.

Komissio on vakuuttunut, että tähän valmistautumiseksi on luotava alalle oikeudenmukaiset kilpailuolosuhteet, jotta yhteisön tuotannonala pääsisi samoin ehdoin yhteisön ulkopuolisten maiden markkinoille. Sen vuoksi on välttämätöntä toimia lukuisia tariffi- ja muita kaupan esteitä vastaan, jotka vaikeuttavat yhteisön vientiä monien kauppakumppaneiden markkinoille. Neuvostolle osoitetussa tiedonnannossaan(1) uudesta kauppaneuvottelukierroksesta komissio esitti tulleja koskevan kokonaisvaltaisen lähestymistavan pyrkien erityisesti yhtenäistämään tullien rakennetta ja alentamaan korkeita tulleja. Se korosti myös, että on välttämätöntä toimia kauppaan sovellettavia muita kuin tariffiesteitä vastaan.

Komissio uskoo, että vapaaehtoiset järjestelyt tekstiilituotteiden merkitsemiseksi, joilla osoitetaan tuotteet, jotka on valmistettu kunnioittamalla yhteiskunnallisia ja työntekijöiden oikeuksia, voivat olla avuksi suuren yleisön tietoisuuden herättämisessä ja helpottaa kuluttajia tekemään valintoja. Komissio ottaa kovan linjan tekstiilialaa koskevissa petos- ja kiertämistapauksissa. Tekstiilialaa koskeva petostenvastainen aloite otettiin käyttöön tämän vakavan kysymyksen käsittelemiseksi, ja Euroopan petostentorjuntavirasto (OLAF) tutkii tarkoin tapaukset, joissa epäillään väärinkäytöksiä. Teollis- ja tekijänoikeuksien suojan osalta komissio on antanut tehtäväksi käsikirjan auttaakseen yhteisön tuottajia suojautumaan riittävästi väärennöksiä vastaan. Komissio esitti lisäksi 22. kesäkuuta 1999 muutetun ehdotuksen(2) neuvoston asetukseksi yhteisön malleista. Tämän pitäisi rohkaista innovaatioihin ja auttaa ehkäisemään tuotteiden väärentämistä ja laitonta valmistusta, koska siinä säädetään teollisuusmallien suojasta, mukaan luettuna tekstiilimallit, koko yhteisön yhtenäismarkkinoilla.

Komissio katsoo, että edellä esitetyt politiikat ja toimenpiteet ovat välttämättömiä, jotta Euroopan tekstiili- ja vaatetusteollisuudella olisi oikeudenmukainen ja kohtuullinen kaupankäyntiympäristö, jossa se voi täysin kehittää suhteellista kilpailuetuaan ja hyödyntää kilpailukykyään.

(1) KOM(1999) 331 lopullinen.

(2) KOM(1999) 310 lopullinen.